《论语六则》
先秦·孔子及其弟子

子曰：“学而时习之，不亦说乎？有朋自远方来，不亦乐乎？人不知而不愠，不亦君子乎？”《学而》

子曰：“温故而知新，可以为师矣。”（《为政》)

子曰：“学而不思则罔，思而不学则殆。”（《为政》）

子曰：“知之者不如好之者，好之者不如乐之者。” (《雍也》)

子曰：“三人行，必有我师焉；择其善者而从之，其不善者而改之。” 《述而》

子曰：“吾十有五而志于学，三十而立，四十而不惑，五十而知天命，六十而耳顺，七十而从心所欲，不逾矩。”（《为政》）